**ΙΟΥΝΙΟΥ 23!!**

**ΜΝΗΜΗ ΤΩΝ ΑΓΙΩΝ ΕΝΔΟΞΩΝ ΝΕΩΝ ΙΕΡΟΜΑΡΤΥΡΩΝ: ΓΕΡΑΣΙΜΟΥ ΚΡΗΤΗΣ, ΝΕΟΦΥΤΟΥ ΚΝΩΣΟΥ, ΙΩΑΚΕΙΜ ΧΕΡΡΟΝΗΣΟΥ, ΙΕΡΟΘΕΟΥ ΛΑΜΠΗΣ, ΖΑΧΑΡΙΟΥ ΣΗΤΕΙΑΣ, ΙΩΑΚΕΙΜ ΠΕΤΡΑΣ, ΓΕΡΑΣΙΜΟΥ ΡΕΘΥΜΝΗΣ, ΚΑΛΛΙΝΙΚΟΥ ΚΥΔΩΝΙΑΣ, ΜΕΛΧΙΣΕΔΕΚ ΚΙΣΑΜΟΥ, ΚΑΛΛΙΝΙΚΟΥ ΔΙΟΠΟΛΕΩΣ ΚΑΙ ΤΩΝ ΣΥΝ ΑΥΤΟΙΣ ΕΝ ΚΡΗΤΗ ΜΑΡΤΥΡΗΣΑΝΤΩΝ ΕΝ ΕΤΕΣΙΝ͵ ΑΩΚΑ´-͵ ΑΩΚΒ´**

**(Υπό π. Ευαγγέλου Παχυγιαννάκη & ιερομ. Κυρίλλου Κογεράκη )**

**ΕΙΣ ΤΟΝ ΜΙΚΡΟΝ ΕΣΠΕΡΙΝΟΝ**

**Ιστώμεν στιχ. δ´ και ψάλλομεν Στιχηρά προσόμοια. Ήχος α´. Των ουρανίων ταγμάτων.**

Τους στρατιώτας Κυρίου και Νεομάρτυρας, τους θεαυγείς ποιμένας, του εν Κρήτη ποιμνίου, υμνήσωμεν εν ύμνοις χαρμονικώς, εξαιτούντες το έλεος, του πανοικτίρμονος Λόγου εξ ου λαμπρώς, τους στεφάνους εκομίσαντο.

Κατατεμνόμενοι ξίφει αμνοί ως άμωμοι, ένδοξοι Ιεράρχαι, θεοφόροι Λευίται, σεπτοί Ιερομόναχοι Μονασταί, ευλαβείς τε Μονάζουσαι, καρπούς ηδείς Εκκλησία τη τον Χριστού, Νεοάθλων εκομίσατε.

Του μυστικού αμπελώνος κλήματα εύκαρπα, της Εκκλησίας Κρήτης, ανεδείχθητε πάντες, Χριστού Ιερομάρτυρες ευκλεείς, και πανένδοξοι Νέαθλοι, ιερωσύνης δε χάριν αθλητικοίς, εκαλλύνατε εν αίμασιν.

Επιδρομαίς αλλοθρήσκων ουκ επτοήθησαν, οι Κρήτης Ιεράρχαι, αλλ' ευτόλμω καρδία, και χαίροντες βασάνους οδυνηράς, και τον βίαιον θάνατον, πάντες υπέστησαν ρώμη του Ιησού, παρ οὗ γέρα εκομίσαντο.

**Δόξα. Ήχος δ´.**

Ταις αρεταίς κατηγλαϊσμένοι, Αρχιερείς Ιερείς, Μονασταί και Μιγάδες, Νεομαρτύρων αγίων η χορεία, οι της Κρήτης την γην πορφυρώσαντες, επαξίως συγχορεύετε, μετά πάντων των Αγίων, εν τη πανδήμω συνάξει υμών: σήμερον γαρ, η του Χριστού Εκκλησία ευφραίνεται, ότι πλουτίζει αδιαλείπτως, την αγιοτόκον αυτής πορείαν, λελαμπρυσμένη δε τω Σωτήρι ανακράζει: Κύριε δόξα σοι.

**Και νυν. Θεοτοκίον.**

Την πάσαν ελπίδα μου εις σε ανατίθημι, ω Μήτερ του Θεού, φύλαξόν με υπό την σκέπην σου.

**Εις τον Στίχον. Στιχηρά Προσόμοια.**

**Ήχος β´. Οίκος του Εφραθά.**

Άνθη Χριστού τερπνά, ιερωσύνης κλέα, υμών ευωδέστατη, και μυριπνόω δόξη, την Κρήτην κατηυφράνατε.

**Στιχ.:** Οι ιερείς Σου Κύριε ενδύσονται δικαιοσύνην, και οι Όσιοί Σου αγαλλιάσει αγαλλιάσονται.

Μάρτυρες του Χριστού, και Γένους Αθλοφόροι, πλειας ιερωμένων, την γην της Κρήτης όμβροις, αιμάτων εφοινίξατε.

**Στιχ.** Τοις αγίοις τοις εν τη γη αυτού εθαυμάστωσεν ο Κύριος: πάντα θελήματα αυτού εν αυτοίς.

Τον πάντιμον χορόν, Ιεραρχών ενδόξων, και Λευϊτών τιμίων, συν Μοναχοίς αξίοις, νεάθλοις ευφημήσωμεν.

**Δόξα. Τριαδικόν.**

Τριάδι τη σεπτή, παρ’ ης η σωτηρία, υπέρ ημών απαύστως, μη παύσητε πρεσβεύειν, κλεινοί Ιερομάρτυρες.

**Και νυν. Θεοτοκίον.**

Άχραντε Μαριάμ, άμα συν Ιεράρχαις, τοις εν ναώ του θείου, Μηνά. σφαγιασθείσιν, υπέρ ημών πρεσβεύετε.

**Νυν απολύεις, το Τρισάγιον. Απολυτίκιον εκ του Μεγάλου Εσπερινού και Απόλυσις.**

**ΕΙΣ ΤΟΝ ΜΕΓΑΝ ΕΣΠΕΡΙΝΟΝ**

**Μετά τον Προοιμιακόν, στιχολογούμεν το Μακάριος ανήρ. Εις δε το Κύριε εκέκραξα, ιστώμεν στίχους στ και ψάλλομεν τα κάτωθι Στιχηρά Προσόμοια.**

**Ήχος β´. Ποίοις ευφημιών.**

Ποίοις, ευφημιών στέμμασιν, αναδήσωμεν τους Ιεράρχας; τους εν ταις ημέραις κακώσεως, τον λαόν της Κρήτης στηρίξαντας, ράβδω θεαρέστου ποιμασίας: τα άνθη, της ευσεβείας τα μυρίπνοα, τα σκεύη, διδασκαλίας τα πολύτιμα, τους μαρτυρίου τον δρόμον, εν χρόνοις υστέροις, διανύσαντας ευκλεώς, και πάσι βραβεύοντας, πρεσβείαις αυτών τα κρείττονα.

Ποίοις, ασματικοίς μέλεσι, ευφημήσωμεν τους Ιεράρχας; τους ηγησαμένους αιώνιον, κέρδος την Ουσίαν του σώματος, και σφαγιασθέντας ώσπερ άρνας· τυράννων, την κακουργίαν τους αισχύναντας, και κέρας, της ευσεβείας κραταιώσαντας: τους του εν Κρήτη ποιμνίου, οσίους ποιμένας, τους θανόντας υπέρ αυτού, και πάσι νυν βλύζοντας, χαρίτων πηγήν αέναον.

Ποίοις, νικητικοίς έπεσι, μακαρίσωμεν τους Αθλοφόρους; τους τρυφάς προσκαίρους μισήσαντας, και ζωήν την άνω ονήσαντας, άθλοις πανενδόξου μαρτυρίου αρδείαις, σεπτών αιμάτων τους λαμπρύναντας, εσχάτως της Εκκλησίας την ευπρέπειαν, τους ευκλεείς στεφανίτας, της Κρήτης τα κλέα, και του Γένους φαιδρούς πυρσούς, τους νύκτα σκεδάσαντας, δουλείας πικράς την σκότιον.

**Έτερα. Ήχος πλ. β´. Όλην αποθέμενοι.**

Δεύτε ανυμνήσωμεν, αγαλλιάσει καρδίας, νέφος θεοδόξαστον, των Νεομαρτύρων νυν, ω φιλέορτοι, όπερ συνέπηξαν, οι ατμοί αιμάτων, Επισκόπων Ιερέων τε, ους εσφαγίασαν, στίφη των εχθρών των της πίστεως, ομού συν Μοναχοίς σεπτοίς, και πιστού λαού τοις ακρέμοσιν. Ούτοι γαρ λαβόντες, στεφάνους της ζωής παρά Χριστού, υπέρ ημών ικετεύουσι, ίνα χάριν εύρωμεν.

Δεύτε ευφημήσωμεν, την θαυμαστήν συστοιχίαν, Επισκόπων σήμερον, Εκκλησίας καύχημα το περίδοξον, Κρήτης τον Πρόεδρον, γεραρόν ποιμένα, τον πανένδοξον Γεράσιμον, Κνωσού Νεόφυτον, Λάμπης τον σεπτόν Ιερόθεον, το Χερρονήσου σέμνωμα, τον Ιωακείμ τον πανάλκιμον, συν τω Ζαχαρία, Σητείας τω Αγγέλω ευλαβώς, όπως αυτών ταις δεήσεσι, θείαν χάριν εύρωμεν.

Δεύτε επαινέσωμεν, Ιωακείμ τον της Πέτρας, τον σοφόν Καλλίνικον, το της Διοπόλεως εγκαλλώπισμα, άλλον Καλλίνικον, τον της Κυδωνίας, ποιμενάρχην χριστομίμητον, θείον Γεράσιμον, κλέος της Ρεθύμνης το άφθιτον, και το Κισάμου κλέϊσμα, τον Μελχισεδέκ τον αοίδιμον: συν τούτοις δε πάντας, τους αίμασιν αθλήσεως την γην, της Κρητονήσου φοινίξαντας, εν εσχάτοις έτεσι.

**Δόξα. Ήχος πλ. β´. Κυρίλλου Ιερομονάχου.**

Σήμερον ως πολύφωτος λυχνία, της των Κρητών Εκκλησίας τω πληρώματι, των εν αυτή εν έτεσιν εσχάτοις, υπέρ της πίστεως αθλησάντων Ιεραρχών, η σεβάσμια πανήγυρις εξέλαμψε, πιστών τας καρδίας φωτίζουσα, των εν ομοφροσύνη βοώντων: χαίρετε ποιμένες μακάριοι, οι προς νομάς της εν Χριστώ πολιτείας, την εκλογάδα του Τίτου ποιμάναντες, και προθύμως υπέρ αυτής, μαρτυρίου του κρατήρος γευσάμενοι: χαίρετε αήττητοι Μάρτυρες, οι ως κριοι επίσημοι ευσεβείας, χερσί των ασεβών σφαγιασθέντες, και της εν Χριστώ ελευθερίας το έαρ, τη ποίμνη υμών δωροφορήσαντες: χαίρετε της ενεγκαμένης πολιούχοι, και εν σκήψεσιν ακαθαίρετοι πύργοι, του χριστωνύμου αυτής πληρώματος. Αλλ' ως χάριν παρρησίας ευράμενοι, συν τοις ενδόξοις υμών συναθληταίς, ικετεύετε απαύστως τον Θεόν, υπέρ ειρήνης του κόσμου, και σωτηρίας των ψυχών ημών.

**Και νυν. Θεοτοκίον.**

**Τις μη μακαρίσει σε, Παναγία Παρθένε;...**

**Είσοδος, το Φως ιλαρόν, το Προκείμενον της ημέρας και τα Αναγνώσματα.**

**Προφητείας Ησαΐου το Ανάγνωσμα. (Κεφ. Μγ 9-14).**

Τάδε λέγει Κύριος: Πάντα τα έθνη συνήχθησαν άμα, και συναχθήσονται άρχοντες εξ αυτών. Τις αναγγελεί ταύτα εν αυτοίς, ή τα εξ αρχής τις ακουστά ποιήσει υμίν; Αγαγέτωσαν τους μάρτυρας αυτών και δικαιωθήτωσαν, και ειπάτωσαν αληθή. Γίνεσθέ μοι μάρτυρες, και εγώ μάρτυς Κύριος ο Θεός, και ο παις ον εξελεξάμην, ίνα γνώτε και πιστεύσητε, και συνήτε, ότι εγώ ειμι. Έμπροσθέν μου ουκ εγένετο άλλος Θεός, και μετ' εμέ ουκ έσται. Εγώ ειμι ο Θεός, και ουκ έστι πάρεξ εμού ο σώζων. Εγώ ανήγγειλα και έσωσα, ωνείδισα, και ουκ ην εν υμίν αλλότριος. Υμείς εμοί μάρτυρες, και εγώ Κύριος ο Θεός ότι απ’ αρχής εγώ ειμι, και ουκ έστιν ο εκ των χειρών μου εξαιρούμενος. Ποιήσω, και τις αποστρέψει αυτό; Ούτω λέγει Κύριος ο Θεός, ο λυτρούμενος υμάς, ο Άγιος Ισραήλ.

**Παροιμιών το Ανάγνωσμα.**

Μνήμη δικαίου μετ' εγκωμίων, και ευλογία Κυρίου επί κεφαλήν αυτού. Μακάριος άνθρωπος, ος εύρε σοφίαν, και θνητός, ος είδε φρόνησιν. Κρείσσον γαρ αυτήν εμπορεύεσθαι, ή χρυσίου και αργυρίου θησαυρούς. Τιμιωτέρα δε εστι λίθων πολυτελών: ουκ αντιτάσσεται αυτή, ουδέν πονηρόν: εύγνωστός εστι πάσι τοις εγγίζουσιν αυτήν: παν δε τίμιον ουκ άξιον αυτής εστιν. Εκ γαρ του στόματος αυτής εκπορεύεται δικαιοσύνη, νόμον δε και έλεον επί γλώσσης φορεί. Τοιγαρούν ακούσατέ μου, ω τέκνα, σεμνά γαρ ερώ. Και μακάριος άνθρωπος, ος τας εμάς οδούς φυλάξει. Αι γαρ έξοδοί μου έξοδοι ζωής, και ετοιμάζεται θέλησις παρά Κυρίου. Δια τούτο παρακαλώ υμάς, και προίεμαι εμήν φωνήν υιοίς ανθρώπων. Ότι εγώ η Σοφία κατεσκεύασα βουλήν και γνώσιν και έννοιαν, εγώ επεκαλεσάμην. Εμή βουλή και ασφάλεια, εμή φρόνησις, εμή δε ισχύς. Εγώ τους εμέ φιλούντας αγαπώ, οι δε εμέ ζητούντες ευρήσουσι χάριν. Νοήσατε τοίνυν, άκακοι, πανουργίαν, οι δε απαίδευτοι ένθεσθε καρδίαν. Εισακούσατέ μου και πάλιν, σεμνά γαρ ερώ, και ανοίγω από χειλέων ορθά. Ότι αλήθειαν μελετήσει ο λάρυγξ μου, εβδελυγμένα δε εναντίον εμού χείλη ψευδή. Μετά δικαιοσύνης πάντα τα ρήματα του στόματός μου, ουδέν εν αυτοίς σκολιόν, ουδέ στραγγαλιώδες. Πάντα ευθέα εστί τοις νοούσι, και ορθά τοις ευρίσκουσι γνώσιν. Διδάσκω γαρ υμίν αληθή, ίνα γένηται εν Κυρίω η ελπίς υμών, και πλησθήσεσθε Πνεύματος.

**Σοφίας Σολομώντος το Ανάγνωσμα (Κεφ. Γ . 1-9).**

Δίκαιοι εις τον αιώνα ζώσι, και εν Κυρίω ο μισθός αυτών, και η φροντίς αυτών παρά Υψίστω. Δια τούτο λήψονται το βασίλειον της ευπρεπείας, και το διάδημα του κάλλους εκ χειρός Κυρίου: ότι τη δεξιά αυτού σκεπάσει αυτούς, και τω βραχίονι υπερασπιεί αυτών. Λήψεται πανοπλίαν τον ζήλον αυτού, και οπλοποιήσει την κτίσιν εις άμυναν εχθρών. Ενδύσεται θώρακα δικαιοσύνης, και περιθήσεται κόρυθα, κρίσιν ανυπόκριτον. Λήψεται ασπίδα ακαταμάχητον, οσιότητα: οξυνεί δε απότομον οργήν εις ρομφαίαν. Συνεκπολεμήσει αυτώ ο κόσμος επί τους παράφρονας. Πορεύσονται εύστοχοι βολίδες αστραπών, και ως από ευκύκλου τόξου των νεφών,

επί σκοπόν αλούνται, και εκ πετροβόλου θυμού πλήρεις ριφήσονται χάλαζαι. Αγανακτήσει κατ' αυτών ύδωρ θαλάσσης, ποταμοί δε συγκλύσουσιν αποτόμως. Αντιστήσεται αυτοίς πνεύμα δυνάμεως, και ως λαίλαψ εκλικμήσει αυτούς. Και ερημώσει πάσαν την γην ανομία, και η κακοπραγία περιτρέξει θρόνους δυναστών. Ακούσατε ουν βασιλείς, και συνέτε: μάθετε, δικασταί περάτων γης. Ενωτίσασθε οι κρατούντες πλήθους, και γεγαυρωμένοι επί όχλοις εθνών. Ότι εδόθη παρά Κυρίου η κράτησις υμίν, και η δυναστεία παρά Υψίστου.

**ΕΙΣ ΤΗΝ Λιτήν. Ήχος α´. Ευαγγέλου Ιερέως.**

Τα Κρητών φιλεόρτων συστήματα, και φιλαγίων χορείαι, δεύτε ευφημήσωμεν, εν ωδαίς πνευματικαίς την ένδοξον μνήμην, των ημετέρων Νεομαρτύρων, εν οις ως αρετής και ανδρείας ακροθίνια, δεκάς ιερομαρτύρων Επισκόπων, Ιερέων δέσμη επτά τε και δέκα, και πεντάς του αγιωνύμου όρους Μοναστών. Ούτοι γαρ θυσίαν ευπρόσδεκτον, τα εαυτών προσφέροντες σώματα, και τας ψυχάς αυτών λευκάναντες ως χιόνα, τοις οικείοις αίμασι λελουσμένας, την των ουρανών βασιλείαν εκληρονόμησαν, πρεσβεύουσι δε απαύστως Χριστώ τω Θεώ, ειρήνην τη οικουμένη δωρήσασθαι, και ταις ψυχαίς ημών το μέγα έλεος.

**Ήχος β´. Κυρίλλου Ιερομονάχου.**

Δεύτε αγαλλιασώμεθα τω Κυρίω, εν τη μνήμη σήμερον, των ευκλεών Νεομαρτύρων ω φιλέορτοι: δεύτε ευφημήσωμεν αυτούς, διατόρως κραυγάζοντες και λέγοντες: χαίρετε Επισκόπων δεκάς, Ιερέων τε δήμος, και Μοναχών ισαγγέλων σειρά, συν προκρίτων και ιδιωτών πλήθει, οι εν εσχάτοις αθλήσαντες καιροίς, και του Σωτήρος Χριστού το πάθος, εν εαυτοίς αναζωγραφήσαντες: οι την εν Κρήτη ποίμνην στηρίξαντες, υπέρ αυτής προσκαίρου θανάτου, ως καρτερόψυχοι καταφρονήσαντες. Αλλ’ ως χάριν παρρησίας πλουτήσαντες, τη Αγία Τριάδι πρεσβεύετε, ίνα ρυσθώμεν συμφορών, και πάσης περιστάσεως.

**Ήχος γ . Ευαγγέλου Ιερέως.**

Τρισόλβιοι ποιμένες Χριστού, Ιεροάθλων οι πρόκριτοι, μετά παρρησίας τον Χριστόν ομολογήσατε, και μυρίαις βασάνοις υπομείναντες, ως ήλιοι λαμπροί, διασχίσαντες σκότια νέφη δουλείας, ταις των υμετέρων αιμάτων λαμπηδόσι, την Εκκλησίαν της Κρήτης κατελαμπρύνατε. Διο εν ουρανοίς συν Αγγέλοις, και τοις απ' αιώνος Αγίοις συναγαλλόμενοι, υπέρ ημών του Κυρίου μη παύσησθε δεόμενοι, ως μαρτυρικής ευκλείας αξιωθέντες, δωρηθήναι τη Εκκλησία, ομόνοιαν ειρήνην, και παντί τω κόσμω φωτισμόν, και το μέγα έλεος.

**Ήχος δ´. Κυρίλλου ιερομονάχου.**

Δεύτε σήμερον οι πιστοί, εν τω ναώ του κλεινού μεγαλομάρτυρος, Μηνά του θαυματοβρύτορος προσέλθωμεν, τους εν αυτώ ευκλεώς μαρτυρήσαντας, εν εγκωμίοις γεραίροντες, Γεράσιμον τον Κρήτης πρόεδρον, Ζαχαρίαν Ιωακείμ, Νεόφυτον και Καλλίνικον, συν τοις αυτών συναθληταίς. Ούτοι γαρ αδελφά συμφρονήσαντες, του μαρτυρίου την οδόν συνεπορεύθησαν, μηδαμώς δειλιάσαντες, των τυράννων το φρύαγμα: διο και εν τω σφαγιάζεσθαι απηνώς, ως εν ενί στόματι τω Κυρίω έλεγον: γενέσθω δη Κύριε η θυσία ημών, ευπρόσδεκτος ενώπιόν σου, και πρόσδεξαι αυτήν ευμενώς, ως λύτρον υπέρ λαού σου, βαρυαλγούντος τω της δουλείας ζυγώ. Αλλ' ω Νεομάρτυρες ένδοξοι, τα της Κρήτης αυχήματα, και του Γένους ερείσματα, υπέρ ημών δυσωπείτε τον Θεόν, εκ πολεμίων εχθρών φυλάττειν, και σώζειν εν τη πίστει ημάς, ως όντες πάσι συμπαθέστατοι.

**Ήχος πλ. α´. Ευαγγέλου Ιερέως.**

Σήμερον τα στίφη των πιστών συνελθόντα, πνευματικοίς εγκωμίοις, τους Κρήτας ευκλεείς Ιερομάρτυρας, και τους συν αυτοίς μαρτυρήσαντας, εγκωμίων άνθεσι καταστέψωμεν: Γεράσιμον τον Κρήτης πολιόν γεραρόν αθλητήν, και τον Ρεθύμνης αυτού συνώνυμον, τον Νεόφυτον Κνωσού, και Σητείας Ζαχαρίαν, τον Κισάμου Μελχισεδέκ, και Κυδωνίας Καλλίνικον, τον Διοπόλεως συνώνυμον αυτού, και τον Λάμπης Ιερόθεον, τον Πέτρας Ιωακείμ, και τον αυτού ομωνυμον της Χερρονήσου. Συν τούτοις δε τους επτακαίδεκα Ιερείς, τους αθωνίτας Πατέρας, λογίους τε και προκρίτους και απλούς ιδιώτας. Πάντας ως αστέρας λαμπροφαώς εξαστράψαντας, εν καιροίς εσχάτοις ζόφω δουλείας, ανυμνούντες προσείπομεν: αλκίφρονες στύλοι της πίστεως, υπέρ ημών Χριστόν ικετεύσατε, όπως τη αληθεία αυτού ειρηνεύοντες, αξιωθώμεν έλεος ευρείν εν τη ημέρα της κρίσεως.

**Ήχος πλ. β´. Κυρίλλου Ιερομονάχου.**

Νεομάρτυρες Κυρίου αήττητοι, του χειμαζόμενου εν Κρήτη, της δουλείας ταις κακουχίαις λαού, παρακλήτορες θείοι ανεδείχθητε, και μυσταγωγοί της εν Χριστώ, ελευθερίας σοφώτατοι: αδούλωτον γαρ φρόνημα κεκτημένοι, ταις των τυράννων απειλαίς ουκ επτοήθητε, και υπ' αυτών εν καρτερία ψυχής, ποικιλοτρόπως ως κακούργοι αναιρεθέντες, ελπίδος των χριστωνύμων την πληθύν, και δυνάμεως ουρανίου επληρώσατε. Όθεν σήμερον χρεωστικώς, την μνήμην υμών επιτελούντες, ως Μάρτυρας στεφανίτας υμνολογούμεν, και δοξάζομεν Χριστόν τον Θεόν, τον εν υμίν θαυμαστόν ως γέγραπται.

**Ήχος βαρύς. Ευαγγέλου Ιερέως.**

Δεύτε τους νεοφανείς σήμερον αστέρας, κλεινούς Ιερομάρτυρας και τους συν αυτοίς ιδιώτας, εκ περάτων συνελθόντες της οικουμένης, εν τη νήσω Κρήτης μεγαλύνωμεν εκ πόθου, και τούτων υμνήσωμεν θεία κατορθώματα, ως κοινήν συγκροτήσαντες εορτήν, συνοδική διαγνώμη της Χριστού Μεγάλης Εκκλησίας. Ούτοι γαρ τω πυρί φλεχθέντες της Χριστού αγαπήσεως, γενεά τη καθ’ ημάς την ορθόδοξον πίστιν εκήρυξαν, δια πολυτρόπων βασάνων, ας ως τρυφάς ελογίσαντο· το πυρ ως αύραν ένδροσον θεωρήσαντες, την ειρκτήν ως Παραδείσου τόπον, την αγχόνην ως τον Σταυρόν του Κυρίου, το ξίφος δε ως στέφανον. Διο νυν εν ουρανοίς τοις παλαιοίς συγχορεύοντες Μάρτυσι, συν αυτοίς ικετεύουσι ως παρρησίαν έχοντες, τω βασιλεί και ιεράρχη Χριστώ, την ειρήνην δωρήσασθαι ταις ψυχαίς ημών.

**Ήχος πλ. δ´. Κυρίλλου Ιερομονάχου.**

Τους θεοειδείς ποιμένας, και Ιεράρχας σοφούς, τους την εν Χριστώ ζωήν υπελθόντας, και επί θρόνου υψηλού, ιεραρχίας εμπρέψαντας, τους εν εσχάτοις τοις χρόνοις, Μαρτύρων τον δρόμον διανύσαντας, και εις σκηνάς ζωής καταπαύσαντας, επί τη μνήμη αυτών συνελθόντες, ευφημήσωμεν κράζοντες: χαίρετε Αθλοφόροι μακάριοι, της ευσεβείας τα θεία πυξία, και σκεύη των χαρίτων του Πνεύματος, οι εν δουλείας τω καιρώ, τοις χειμαζόμενοις ταις θλίψεσι φανέντες, χάριτι θεία παρακλήτορες. Αλλ' ως παρρησίαν πολλήν, προς τον σώζειν δυνάμενον έχοντες, εκτενώς πρεσβεύετε, υπέρ των ψυχών ημών.

**Δόξα. Ήχος πλ. δ´. Κυρίλλου Ιερομονάχου.**

Της πνευματικής του Τίτου φυτείας, τα αληθώς πολύφορα κλήματα, τους εξανθήσαντας εν εσχάτοις τοις καιροίς, του μαρτυρίου τους γλυκυτάτους βότρυας, δεύτε εν αινέσει πιστοί μακαρίσωμεν, ανθομολογούντες ευσήμως και λέγοντες: μακάριοί εστε Νεομάρτυρες αήττητοι, και το μνημόσυνον υμών, εις γενεάν και γενεάν. Ότι από των αποκτεινόντων το σώμα, εν χάριτι μη φοβηθέντες, την ατελεύτητον ζωήν, τοις αίμασι εκληρονομήσατε. Αλλ' ως έχοντες παρρησίαν προς Θεόν, εν παντοίοις κινδύνοις φρουρούντες, την ποίμνην υμών μη παύσησθε, και διασώζοντες εκ των βίου λυπηρών, τους πόθω υμάς γεραίροντας.

**Και νυν. Θεοτοκίον.**

**Δέσποινα πρόσδεξαι, τας δεήσεις των δούλων σου, και λύτρωσαι ημάς, από πάσης ανάγκης και θλίψεως.**

**ΕΙΣ ΤΟΝ ΣΤΙΧΟΝ. Ήχος πλ. α´. Χαίροις ασκητικών.**

Χαίροις, Ιεραρχών ο χορός, οι νοητοί της ευσεβείας αδάμαντες, εσχάτως οι εν τη Κρήτη, ως εωσφόροι φαιδροί, μαρτυρίου άθλοις ανατείλαντες: Χριστού οι δοξάσαντες, εν τω κόσμω το όνομα, και ποιμασίας, ακριβούς τοις χαρίσμασι, φιλοπρόβατοι, ως ποιμένες εμπρέψαντες: πίστεως οι τρανώσαντες, το κράτος το άμαχον, και ασεβών καθελόντες, την επηρμένην αυθάδειαν. Χριστόν δυσωπείτε, ταις ψυχαίς ημών δοθήναι, το μέγα έλεος.

**Στιχ.:** Οι ιερείς Σου Κύριε ενδύσονται δικαιοσύνην, και οι Όσιοί Σου αγαλλιάσει αγαλλιάσονται.

Χαίροις, Ιεραρχών η δεκάς, Τίτου φυτείας γεωργοί οι ουράνιοι, Γεράσιμος Ζαχαρίας, Μελχισεδέκ ο κλεινός, συν τω Καλλινίκω Ιερόθεος, ο θείος Νεόφυτος, και Καλλίνικος δεύτερος, Ιωακείμ τε, και ομώνυμος έτερος, και Γεράσιμος, οι εν Μάρτυσι μέγιστοι, θύματα ευαπόδεκτα, τερπνότατα σφάγια, οι εν δουλείας τω σκότει, ώσπερ πυρσοί αναλάμψαντες. Χριστόν δυσωπείτε, ταις ψυχαίς ημών δοθήναι, το μέγα έλεος.

**Στιχ.:** Τοις αγίοις τοις εν τη γη αυτού εθαυμάστωσεν ο Κύριος: πάντα θελήματα αυτού εν αυτοίς.

Χαίροις, Νεομαρτύρων σειρά, των Επισκόπων η δεκάς η θεόλεκτος, Πρεσβύτεροι θεοφόροι, συν Μονασταίς ιεροίς, και λαού της Κρήτης τοις ακρέμοσι, Χριστού οι βαστάσαντες, επαξίως το όνομα, και εν ημέραις, της πικράς χαλεπότητος, μιμησάμενοι, Αθλοφόρους τους πρόπαλαι: άρνες καθάπερ άμωμοι, σφαγήν οι δεξάμενοι, και τοις πιστοίς ευσεβείας, κρατήρα θείον κεράσαντες. Χριστόν δυσωπείτε, ταις ψυχαίς ημών δοθήναι, το μέγα έλεος.

**Δόξα. Ήχος πλ. δ´. Ευαγγέλου Ιερέως.**

Σήμερον η των νεομαρτύρων Επισκόπων, Ιερέων Μοναχών και Προκρίτων, η πανσεβάσμιος μνήμη ανέτειλε, και των πιστών ως έαρ μυστικόν, κατευφραίνει τας καρδίας. Ούτοι γαρ ταις αύραις του Πνεύματος, διασκεδάσαντες δυσοσμίαν των τυράννων, και ταις οδμαίς της χάριτος, ταις δεήσεσι αυτών τοις πάσι παρέχουσι, μύρα ευωδίας παμμυρίστου. Δεύτε ουν και ημείς ωραϊσθώμεν εν πίστει, ταις φωταυγίαις αυτών, ομολογούντες και κραυγάζοντες: Τριας Αγία, ταις των σων Νεομαρτύρων πρεσβείαις, την πίστιν ημών κράτυνον, του φυλάττειν την νήσον ημών τη ση δυνάμει, αήττητον και απροσμάχητον, ορώντάς σε τον άναρχον Θεόν, δια πάντων υπό πάντων και εν πάσι δοξαζόμενον, συν ουρανίοις στρατεύμασι και ημίν δωρούμενον, της σης υπερλάμπρου βασιλείας τα κρείττονα.

**Και νυν. Θεοτοκίον.**

**Δέσποινα πρόσδεξαι τας δεήσεις των δούλων σου, και λύτρωσαι ημάς, από πάσης ανάγκης και θλίψεως.**

**Νυν απολύεις, το Τρισάγιον.**

**Απολυτίκιον. Ήχος γ´. Την ωραιότητα.**

Την πολυθαύμαστον, Κρήτην τιμήσωμεν, την εξανθήσασαν, ως άνθη τίμια, τους Νεομάρτυρας Χριστού, πιστών τους θεορρήμονας: πλάνην γαρ κατήσχυναν, ως ποιμένες θεόφρονες, πίστιν δε ορθόδοξον, τοις πιστοίς εστερέωσαν, Γεράσιμος ο πρόεδρος Κρήτης, και πάντες οι αυτώ συμμαρτυρήσαντες.

**Έτερον, ψαλλόμενον ειδικώς εν τω Ναώ του Αγίου μεγαλομάρτυρος Μηνά, ένθα οι πλείστοι των Αγίων Νεομαρτύρων Επισκόπων εμαρτύρησαν.**

**Ήχος α´. Της ερήμου πολίτης.**

Υπόδειγμα ως σχόντες, τον Μηνάν τον μυρίαθλον, χαίροντες ενταύθα τον δρόμον, μαρτυρίου ηνύσατε, μεθ οὗ καθικετεύετε αεί, Χριστόν τον στεφανώσαντα υμάς, ω Γεράσιμε θεόφρον συν τοις λοιποίς, την πόλιν ταύτην φυλάττειν, χαίρετε ανακράζουσαν υμίν, άνθη ζωής ευωδέστατα, κλέα της Κρητονήσου και στερροί, αυτής υπέρμαχοι.

**Έτερον. Ήχος γ´. Θείας πίστεως.**

Δήμος ώφθητε, τροπαιοφόρος, έχων πρόκριτον, δεδοξασμένον, τον της Κρήτης ποιμένα Γεράσιμον: ομονοούντες γαρ πίστει ηθλήσατε, και των τυράννων το θράσος ελύσατε. Όθεν πάντοτε, Χριστώ τω Θεώ πρεσβεύετε, δωρήσασθαι ημίν το μέγα έλεος.

**Θεοτοκίον.**

**Σε την μεσιτεύσασαν την σωτηρίαν του γένους ημών…**

**Απόλυσις.**

**ΕΙΣ ΤΟΝ ΟΡΘΡΟΝ**

**Μετά την α´ Στιχολογίαν. Κάθισμα. Ήχος α´. Τον τάφον σου.**

Χορείαν την σεπτήν, τον υπέρτιμον δήμον, των νέων του Χριστού, καλλινίκων Μαρτύρων, εν ύμνοις γεραίροντες, οι πιστοί εκβοήσωμεν: ικετεύετε, ως παρρησίαν πλουτούντες, τον φιλάνθρωπον, ημίν διδόναι ειρήνην, και έλεος άνωθεν.

**Δόξα. Όμοιον.**

Κρητών πάντες χοροί, ευσεβώς συνελθόντες, τους νέους αθλητάς, ευφημήσωμεν ύμνοις: Χριστού γαρ μιμούμενοι, εν εσχάτοις τον θάνατον, κατετρόπωσαν, την των τυράννων μανίαν, και ενήθλησαν, ομονοήσαντες πίστει, ως πλήρεις φρονήσεως.

**Και νυν. Θεοτοκίον.**

Χριστόν τον δια σου, σαρκωθέντα αφράστως, ικέτευε αεί, εν πολλή παρρησία, ρυσθήναι κολάσεως, του πυρός τους δοξάζοντας, την λοχείαν σου, δι' ης εχθρού του αρχαίου, ελυτρώθημεν, της ειδεχθούς τυραννίδος, Παρθένε ανύμφευτε.

**Μετά την β´ Στιχολογίαν, Κάθισμα. Ήχος δ´. Ταχύ προκατάλαβε**.

Λαού προϊστάμενοι, του εν τη Κρήτη καλώς, αυτόν εστηρίξατε, τω μαρτυρίω υμών, εν χρόνοις κακώσεως. Όθεν υμάς τιμώμεν, ευκλεείς Ιεράρχαι, άμα των συμμαρτύρων, τη ενδόξω χορεία, αιτούμενοι εν πίστει, υμών την αντίληψιν.

**Δόξα. Ήχος ο αυτός. Ο υψωθείς εν τω Σταυρώ.**

Οι εν τη Κρήτη θεαυγείς Αθλοφόροι, εν τοις εσχάτοις συναθλήσαντες χρόνοις, και των εχθρών την επαρσιν συντρίψαντες στερρώς, σήμερον ανίσχουσι, φωταυγείς ως φωστήρες, πάσαν εκδιώκοντες, ασεβείας σκοτίαν, ους ευφημούντες δώμεν τω Θεώ, δόξαν συμφώνως, και αίνον χορεύοντες.

**Και νυν. Θεοτοκίον.**

Θεοκυήτορ Παναγία Παρθένε, ευλογημένη Θεοτόκε Μαρία, τον εξ αγνών αιμάτων σου δυσώπει αεί, σώσαι τους ελπίζοντας, τη σεπτή σου πρεσβεία, και αναβοώντάς

σοι, κατανύξει καρδίας: χαίρε Αγνή η τέξασα φρικτώς, τον Ποιητήν και Δεσπότην της κτίσεως.

**Μετά τον Πολυέλεον, Κάθισμα. Ήχος δ´. Κατεπλάγη Ιωσήφ.**

Ως επίσημοι κριοι, σφαγιασθέντες απηνώς, Ιεράρχαι ευκλεείς, θυσία ζώσα τω Θεώ, χερσί τυράννων προσήχθητε εν εσχάτοις, και την των Κρητών, εφοινίξατε, νήσον

τοις υμών, θείοις αίμασι, και εν αυτοίς οφρύν την επηρμένην, των δυσμενών εβυθίσατε. Διο υψόθεν, αθανασίας, εκομίσασθε στέφη.

**Δόξα. Και νυν. Θεοτοκίον.**

Χαίρε ράβδος μυστική, άνθος βλαστήσασα Χριστόν, χαίρε κρήνη νοητή, ύδωρ εκβλυσασα ζωής, χαίρε η πύλη Παρθένε της σωτηρίας, χαίρε του Θεού, θρόνος έμψυχος, χαίρε του φωτός, άρμα πύρινον, χαίρε Μαρία κεχαριτωμένη, Δημιουργού η λοχεύτρια: αεί δυσώπει, υπέρ των πίστει, ευφημούντων σον τόκον.

**Είτα οι Αναβαθμοί, ήτοι το α' Αντιφωνον του δ´ ήχου.**

**Προκείμενον:** Οι ιερείς σου Κύριε ενδύσονται δικαιοσύνην και οι Όσιοι σου αγαλλιάσονται.

**Στιχ.:** Τοις Αγίοις τοις εν τη γη αυτού εθαυμάστωσεν ο Κύριος.

**Ευαγγέλλιον, ζητεί τη Ι Φεβρουαρίου.**

**Ο Ν´.**

**Δόξα: Ταις των Αθλοφόρων…**

**Και νυν: Ταις της Θεοτόκου...**

**Ιδιόμελον. Ήχος πλ. δ´.**

**Στιχ.: Ελεήμον, Ελέησόν με, ο Θεός...**

Την δεδοξασμένην χορείαν των νεομαρτύρων Ιεραρχών, και των συν αυτοίς Ιερέων Μοναχών και Προκρίτων, δεύτε πάντες οι πιστοί υμνήσωμεν λέγοντες: χαίρετε την γην της Κρήτης πορφυρώσαντες, τοις αίμασι υμών, της δε ελευθερίας το δένδρον ποτίσαντες, και του βαρυαλγούντος λαού τον ζυγόν εξ ώμων, κραταιώς αποσείσαντες. Αλλ' ως αθλητικοίς διαδήμασι καταστεφθέντες, παρά του αθλοθέτου Χριστού, και χαράς αλλήκτου απολαύοντες, πρεσβεύετε υπέρ ειρήνης του κόσμου, και σωτηρίας των ψυχών ημών.

**Σώσον, ο Θεός, τον λαόν σου...**

**Είτα. ο Κανών της Θεοτόκου και οι Κανόνες των Νεομαρτύρων.**

**Κανών πρώτος των Νεομαρτύρων, ου η ακροστιχίς: Μαρτύρων μέλπω νεάθλων δήμον. Κυρίλ(λ)ου».**

**Ωδή α . Ήχος δ´. Θαλάσσης το ερυθραίον.**

Μαρτύρων, θεοστεφών την φάλαγγα, λαμπρώς τιμήσωμεν, τους εν τη Κρήτη διαλάμψαντας πυρσούς, και αυγάζοντας θείαις αυγαίς, τα των πιστών πληρώματα, αυτών την χάριν εξαιτούμενοι.

Αρτίως, η Παρακλήτου δύναμις, υμάς συνήθροισε, μαρτυρικήν στερράν παρεμβολήν, καταισχύνουσαν πλάνην εχθρών, και των Κρητών λαμπρύνουσαν, της Εκκλησίας την ευπρέπειαν.

Ρωσθέντες, ω Αθληταί εν χάριτι, δυνάμει πίστεως, καρτερικώς εδέξασθε σφαγήν, ώσπερ άμωμοι άρνες Χριστού, και μάνδρας ηξιώθητε, της των Μαρτύρων αγαλλομενοι.

**Θεοτοκίον.**

Τοις άνω, υπερφυώς συνάψασα, τα κάτω Δέσποινα, δίχα σποράς κυήσασα Χριστόν, τον Σωτήρα ημών και Θεόν, ευεργεσίας πρόξενος, βροτών τω γένει εχρημάτισας.

**Κανών δεύτερος των Νεομαρτύρων, ου η ακροστιχίς εν τοις Θεοτοκίοις: Κυρίλλου».**

**Ωδή α´. Ήχος πλ. δ´. Αρματηλάτην Φαραώ.**

Νεομαρτύρων την λαμπράν ομήγυριν, ανευφημούντες πιστώς, τω Κυρίω δόξαν, δώμεν αγαλλόμενοι, ότι αυτούς ανέδειξεν, εν εσχάτοις φωστήρας, της Εκκλησίας και φύλακας, και των ευσεβών καλλωπίσματα.

Η των Μαρτύρων ευκλεής παράταξις, υμάς προσθήκην λαμπράν, εδέξατο θείοι, του Κυρίου Νέαθλοι: εσχάτως γαρ ηθλήσατε, καρτερώς εν τη Κρήτη, και ανδρικώς ετροπώσασθε, την τυραννικήν ματαιότητα.

Τη παντευχία του Θεού της χάριτος, και του ενδόξου Μηνά, των ευχών δυνάμει, τοις εχθροίς πανάλκιμοι, εδείχθητε πανεύφημοι, και Μαρτύρων τον δρόμον, ως αδελφά συμφρονήσαντες, γνώμη αρραγεί διηνύσατε.

**Θεοτοκίον.**

Καταιγιζόμενος μεγίστοις πάθεσι, εξ αμελείας πολλής, προς σε καταφεύγω, Θεοτόκε Δέσποινα, γαλήνην εξαιτούμενος, και τελείαν ειρήνην: μη ουν παρίδης με

Άχραντε, πλούτω οικτιρμών της σης χάριτος.

**Κανών πρώτος. Ωδή γ´. Ευφραίνεται επί σοι**.

Υπέρφωτοι των Κρητών, τη Εκκλησία ω κλεινοί Νέαθλοι, ως αστραπαί λάμψαντες, νύκτα της δουλείας ελύσατε.

Ρημάτων θείων Χριστού, ενωτισθέντες Αθληταί ένδοξοι, μαρτυρικήν ενστασιν, ζήλω ιερώ επεδείξασθε.

Ωράθης συ των Κρητών, πάτερ Γεράσιμε, ποιμήν κάλλιστος, ταις αρεταίς πρότερον, είτα δε Μαρτύρων εν αίματα.

**Θεοτοκίον.**

Ναμάτων ζωοποιών, σης ευσπλαγχνίας ω Αγνή πλήσόν με, ίνα υμνώ πάντοτε, ως υπερφυή σε προστάτιν μου.

**Κανών δεύτερος. Ο στερεώσας κατ ἀρχάς**.

Ιερωσύνης την στολήν, ταις των αιμάτων αρδείαις, οι της Κρήτης του ποιμνίου ποιμένες, πορφυρώσαντες φαιδρώς, εστολισμένοι ήρθητε, προς ουρανών την δόξαν, ένθα τα γέρα εδέξασθε.

Ως φιλοπρόβατος ποιμήν, της των Κρητών Εκκλησίας, του ποιμνίου σου εν χρονοις παρέστης, της κακώσεως καλώς, και ανδρικώς ενήθλησας, υπέρ αυτού εν γήρα,

πάτερ Γεράσιμε πίονι.

Συν Νεοφύτω της Κνωσού, ο Ιερόθεος Λάμπης, Ζαχαρίας ο ποιμήν της Σητείας, Διοπόλεως ομού, ο θαυμαστός Καλλίνικος, υμνείσθωσαν ευφήμως, ως Ιεράρχαι και

Μάρτυρες.

**Θεοτοκίον.**

Υπέρ ημών ως αγαθή, ικέτευε τον Σωτήρα, τον εκ σπλάγχνων σου φρικτώς σαρκωθέντα, Θεοτόκε Μαριάμ, ίνα ρυσθώμεν θλίψεων, και πάσης επηρείας, του σκολιού πολεμήτορος.

**Κάθισμα. Ήχος α´. Τον τάφον σου Σωτήρ.**

Υπόδειγμα Μηνάν, τον μυρίαθλον σχόντες, αυτού εν τω ναώ, μαρτυρίου τον δρόμον, στερρώς ετελέσατε, εν ημέραις της θλίψεως, και ηυλίσθητε, εν ταις σκηναίς των Μαρτύρων, ικετεύοντες, υπέρ λαού του της Κρήτης, αεί Νεομάρτυρες.

**Δόξα. Όμοιον.**

Τα σώματα υμών, τω Κυρίω θυσίαν, εδώκατε εχθρών, αλλοπίστων μανία, ως άρνες δεξάμενοι, εν εσχάτοις τον θάνατον, και γεγόνατε, ελευθερίας του Γένους, Νεομάρτυρες, εγγυηταί, διο πάντες, υμάς μακαρίζομεν.

**Και νυν. Θεοτοκίον.**

Χορός των Προφητών, ιερώς εν συμβόλοις, προέγραψεν Αγνή, ράβδον στάμνον σε πύλην, λυχνίαν κατάχρυσον, κιβωτόν τε και τράπεζαν, ων την έκβασιν, νυν οι πιστοί

καθορώντες, Θεοτόκον σε, ομολογούμεν κυρίως, και πίστει δοξάζομεν.

**Κανών πρώτος. Ωδή δ´. Την ανεξιχνίαστον.**

Μάρτυρες εδείχθητε πανευκλεείς, πίστει εν τη Κρήτη αθλήσαντες, εν της δουλείας, των της Αγαρ τω καιρώ, Αρχιερείς θεόκριτοι, συν τοις επιλοίποις συμμάρτυσιν.

Έχαιρες μακάριε Μελχισεδέκ, υπό των εχθρών λοιδορούμενος, και των βασάνων, μη καμφθείς ταις προσβολαίς, τον δι’ αγχόνης θάνατον, υπέρ του ποιμνίου υπήνεγκας.

Λάμψας προτερήμασι βίου σεμνού, βλάστημα Βερροίας Καλλίνικε, εν Διακόνοις, ανεδείχθης αθλητής, αγχόνη το μακάριον, τέλος εν Χανίοις δεξάμενος.

**Θεοτοκίον.**

Πύλην προεώρα σε θείου φωτός, Ιεζεκιήλ ο θαυμάσιος, δι ἧς διήλθε, του παντός ο Ποιητής, εάσας κεκλεισμένην σε, κόρη Θεοτόκε απείρανδρε.

**Κανών δεύτερος. Συ μου ισχύς.**

Υπέρ Χριστού, ως νουνεχείς προελόμενοι, κέρδος μέγα, την σφαγήν μακάριοι, εν τω ναώ του θαυματουργού, Μηνά ώσπερ άρνες, χερσί ανόμων ετύθητε, διο δικαιοσύνης, εδρέψασθε την χάριν, δι ἀμφοῖν ευκλεώς αριστεύσαντες.

Του Φαραώ, του νοητού κατεπόντισας, αναβάτας, τους τριστάτας ένδοξε, εν των αιμάτων σου τω βυθώ, και διήλθες σώος, προς γην της θείας ανέσεως· διο Ιωακείμ

σε, Χερρονήσου λαμπρότης, εις αιώνας πιστώς μακαρίζομεν.

Χαριτωθείς, του μαρτυρίου τη χάριτι, Λογοθέτα, Ιωάννη ένδοξε, συν τοις συμμάρτυσιν ευκλεώς, τοις τριακοσίοις, προς ουρανούς εξεδήμησας, μεθ ὧν αεί προσφερών, ικεσίας μη παύση, υπέρ πάντων πιστών χαριτώνυμε.

**Θεοτοκίον.**

Ρύσαι ημάς, από κινδύνων και θλίψεων, νοσημάτων, και δεινών κακώσεων, της τρικυμίας των πειρασμών, και του παλαμναίου, της μοχθηρίας Μητράνανδρε· το δύνασθαι γαρ έχεις, υπέρ φύσιν τεκούσα, τον Δεσπότην Παρθένε της κτίσεως.

**Κανών πρώτος. Ωδή ε´. Συ Κύριέ μου φως.**

Ωράθητε εχθρών, καθαιρέται πανεύφημοι, εν έτεσι της δουλείας, μαρτυρίου αγώσιν, εν Κρήτη διαπρέψαντες.

Νικήσας ανδρικώς, Κυδωνίας Καλλίνικε, τον όφιν τη ση αθλήσει, φερωνύμως εδέξω, της νίκης το διάδημα.

Ενέωσας ψυχήν, μαρτυρίω Γεράσιμε, και θείαν καρποφορίαν, αθανάτου ευκλείας, σεπτώς εκαρποφόρησας.

**Θεοτοκίον.**

Ανύμφευτε αγνή, Θεοτόκε πανάχραντε, σε άγκυραν και ελπίδα, οι πιστοί κεκτημένοι, εν θλίψεσι σωζόμεθα.

**Κανών δεύτερος. Φώτισον ημάς.**

Πύργοι αρραγείς, και προπύργια της πίστεως, Νεομάρτυρες εδείχθητε σαφώς, των τυράννων την οφρύν καταπατήσαντες.

Χαίρων της ειρκτής, τας κακώσεις καθυπέμεινας, προσδεχόμενος ζωής τον πλατυσμόν, της Ρεθύμνης ο ποιμήν πάτερ Γεράσιμε.

Δέκα και επτά, ω Πρεσβύτεροι υπάρχοντες, μυριάδας πολεμίων νοητών, μαρτυρίου εν τοις άθλοις ετροπώσασθε.

**Θεοτοκίον.**

Ίλεων ημίν, τον εκ σπλάγχνων σου απέργασαι, ότι άπαντές εσμεν αμαρτωλοί, δι ἀμέλειαν Παρθένε θεονύμφευτε.

**Κανών πρώτος. Ωδή στ´. Θύσω σοι μετά φωνής.**

Θύματα, και προσφοραί Χριστώ προσηνέχθητε, αναιρεθέντες εν Κρήτη, Άθλοφόροι νέοι ποικιλοτρόπως δια τούτο, εν ταις σκηναίς ζωής εισωκίσθητε.

Λάμψεσι, του θεϊκού φωτός φωτιζόμενος, ώσπερ φωτός κατοικίαν, την ειρκτήν ηγήσω την βορβορώδη, και εν ταύτη, προς την ζωήν μετέστης Γεράσιμε.

Ώκιμον, Ιωακείμ Φουρνής το απάνθισμα, ποιμήν ο θείος της Πέτρας, ανεδείχθης αίματος μαρτυρίου, ταις αρδείαις, καταρδευθείς ψυχής σου την άρουραν.

**Θεοτοκίον.**

Νόσων με, εξ αλγεινών και πόνων θεράπευσον, της χάριτός σου φαρμάκω, Θεοτόκε κόρη ευλογημένη, ίνα κράζω· χαίρε Θεού η Μήτηρ η άφθορος.

**Κανών δεύτερος. Ιλάσθητί μοι Σωτήρ.**

Γεωργία αληθώς, της ευσεβείας Γεώργιος, συν τοις οικείοις αυτού, πεφήνασι έμψυχα, τυράννων γαρ σύμπαντες, φονική μαχαίρα, απηνώς εσφαγιάσθησαν.

Αγχόνη αιωρηθείς, Μελχισεδέκ ο γεράσμιος, η της Κισάμου λαμπάς, εχθρού απηγχόνισε, βουλήν την πανώλεθρον, και προς αφθαρσίας, ανυψώθη την λαμπρότητα.

Αζυγων νυν η πλειάς, ανευφημείσθω εν άσμασιν, ότι Μαρτύρων οδόν, στερρώς επορεύθησαν, και θήρας αφήρπασαν, των πικρών τυράννων, τον λαόν τον χριστεπώνυμον.

**Θεοτοκίον.**

Λαοί σε γλώσσαι φυλαί, ανθρώπων πάσαι δοξάζουσι, ότι αφράστως Χριστόν, Κύριον τέτοκας, και έσωσας άπαντας, της του βροτοκτόνου, τυραννίδος Μητροπάρθενε.

**Κοντάκιον. Ήχος α´. Τον τάφον σου.**

Ως φίλους του Χριστού, και θεράποντας θείους, γεραίρομεν υμάς, τους εν χρόνοις δουλείας, αστέρας εκλάμψαντας, παμφαείς Νεομάρτυρας, Επισκόπων γαρ, και

Ιερέων τα πλήθη, συν Αζύγοις τε, ταις αλκιφρόνων πορείαις, φωτίζετε έκτοτε.

**Έτερον. Ήχος πλ. δ´. Ως απαρχάς της φύσεως.**

Τους ευκλεείς συμμάρτυρας, ως προσφοράν σοι Κύριε, η των Κρητών κληρουχία προσήνεγκεν, εν τοις εσχάτοις έτεσιν. Ταις αυτών ικεσίαις, εν ειρήνη βαθεία,

την Εκκλησίαν σου, δια της Θεοτόκου, συντήρησον Πολυέλεε.

**Ο Οίκος.**

Ενισχύσας δυνάμει της χάριτος, τους εν Κρήτη σεπτούς Νεομάρτυρας, των Μαρτύρων αυτούς τε των προπάλαι, ευκλεείς ομοτρόπους ανέδειξας, και εταπείνωσας την έπαρσιν δι αὐτῶν των τυράννων, Σωτήρ μου ζωοδότα. Ταις αυτών ουν πρεσβείαις, εν ειρήνη τελεία, την Εκκλησίαν σου, δια της Θεοτόκου, συντήρησον Πολυέλεε.

**Συναξάριον.**

**Τη ΚΓ´ του αυτού μηνός, Μνήμη των αγίων ενδόξων νέων ιερομαρτύρων, Γερασίμου Κρήτης, Κνωσού Νεοφύτου, Χερρονήσου Ιωακείμ, Λάμπης Ιεροθέου, Σητείας Ζαχαρίου, Πέτρας Ιωακείμ, Ρεθύμνης Γερασίμου, Κυδωνίας Καλλινίκου, Κισάμου Μελχισεδέκ, Διοπόλεως Καλλινίκου και των συν αυτοίς αθλησάντων κληρικών και λαϊκών εν έτεσιν ͵ αωκα´ και ͵ αωκβ´.**

**Στίχοι.**

Ποιμένες δέκα αθλήσαντες αρτίως,

Εχθρού καθείλον υψαύχενον κακίαν,

Συν τούτοις δε γε Ιερείς τε και άλλοι,

Βασιλείας έτυχον της αιωνίου.

Εικάδι εν τριτάτη Ιεροάθλων τιμάσθω παρεμβολή.

Αεί μεν, και εν πάσιν οφείλομεν, αδελφοί, εξυμνείν και θαυμάζειν της περί ημάς φιλανθρώπου προνοίας τα ανεξιχνίαστα κρίματα, ουχ ήττον δε, και εν τη πολυχρονίω ταύτη του ημετέρου, τη των Οθωμανών δηλονότι αιχμαλωσία. Αύτη και γαρ, πλείστων τε άλλων κατά ψυχήν αγαθών ημίν τοις τυράννου μένοις παραίτιος γέγονε, και εξαιρέτως, δι’ αυτής και εξ αυτής ο ευκλεής ούτος, και Χριστώ πεφιλημένος, και της ουρανίου αποθήκης άξιος καρπός εβλάστησεν, οι νεοφανείς, λέγω, Μάρτυρες, οι νυν εις ευφημίαν προκείμενοι, ως ο των Νεομαρτύρων υμνητής και θεράπων Νικόδημος ο Αγιορείτης αποφαίνεται. Τούτοις δε καταλέγονται ουχί μόνον ιδιώται αλλά και κληρικοί παντός βαθμού, ιδίαν παράταξιν την των ευκλεών Ιερομαρτύρων αποτελούντες, αρχιχοροί δε τούτων οι την αδιάσπαστον της αποστολικής διαδοχής άλυσον προάγοντες, τουτέστιν οι Επίσκοποι.

Ούτοι, εν καιροίς δυσχειμέροις, δια τε την Εκκλησίαν και το Γένος ημών, τους ορθοδόξους Χριστιανούς εις την πίστιν διετήρησαν, διο και υπό των αλλοθρήσκων τυράννων στόχοι εγένοντο πολλών επιθέσεων και άχρι θανάτου εταστικών κολάσεων, παντοίων τε κακώσεων και μαρτυρίων έτυχον.

Ότε δε εν τη μεγαλονήσω ημών, οι ηρωϊκοί Κρήτες, εν ονόματι της Τρισυπόστατου Θεότητος, πλήρεις υψηλού και γενναίου της ελευθερίας φρονήματος τα όπλα έλαβον εν έτει ͵αωκα´ (1821) κατά της οθωμανικής τυραννίας, τότε ο εχθρός μετά βρυχηθμού ως λέων ωρυόμενος, εξύπνησας, ανηλεώς επέπεσε σπαράττων τους Χριστιανούς, εκ των πρώτων δε τους Επισκόπους, τους Ιερείς, τους Μοναχούς, ως πρωταιτίους, τας δε Μονάς εδήουν και ελεηλάτουν οικτρώς. Τότε τον αοίδιμον Μελχισεδέκ τον Κισάμου Αρχιερέα μετά πικροτάτας κολάσεις απηγχόνισαν, αφού πρώτον τον περιτριγύρισαν εις τα σοκάκια της πόλεως γυμνόν, τίλλοντες και ανασπώντες τας τρίχας των γενείων του, κτυπώντές τον κατά κεφαλής, τέλος κρεμάσαντες, εξώρυξαν και τους οφθαλμούς του, μεληδόν κατακόψαντες το μακάριον εκείνο σώμά του, καίτοι νεκρόν. Τα ίδια ταύτα κατεπράξαντο και εις τον Διάκονόν του Καλλίνικον τον εκ Βερροίας τον παρά της των Φιλικών Εταιρείας αποσταλέντα εις Κρήτην ως διδάσκαλον.

Συνέλαβον ωσαύτως και μετέφεραν ανυπόδητον εις την φυλακήν, τον Επίσκοπον Κυδωνίας Καλλίνικον, όστις μετά ανυποίστων βασάνων, ας καρτερώς δια την πίστιν του Χριστού υπέμεινε, παρέδωκε την ψυχήν του εις τον Κύριον. Εις το Ρέθυμνον συνέλαβαν και εφυλάκισαν τον Επίσκοπον Ρεθύμνης Γεράσιμον εις ένα καταφρονεμένον οσπίτιον τόσον δυσώδες, ύστερον δε κατόπιν πολλών βασάνων απηγχόνισαν.

Αλλ ἡ μεγαλύτερα σφαγή, η εν Κρήτη κατά τους δυσχειμέρους χρόνους της δουλείας διαπραχθείσα, γνωστή ως ο μεγάλος αρμπεντές, έλαβε χώραν εις το Μεγάλον Κάστρον (νυν δε Ηράκλειον καλούμενον). Τη 23η Ιουνίου ͵αωκα´ (1821) εγένετο Σύνοδος εις την της Κρήτης Μητρόπολιν, εν τω ναώ του αγίου ενδόξου μεγαλομάρτυρος Μηνά, παροτρυνθέντων και των Αρχιερέων και Ιερέων και τινων Χριστιανών και ο άγιος Κρήτης ήρχισε να αναγινώσκη εν πουγιουρτού, απεσταλμένον παρά του Βεζίρη.

Οι εχθροί καιροφυλακτούντες, ώρμησαν εξαίφνης εις τον ναόν, και, αποκλείσαντες τας θύρας της αυλής, εισέδησαν εις αυτόν μετ ἀλαλαγμοῦ και εγείραντες τα όπλα αυτών φονεύουσι πρώτον τον ευλογημένον γέροντα άγιον Κρήτης Γεράσιμον, χωρίς να ευλαβηθώσιν οι αλιτήριοι το σεβάσμιον γήράς του. Μετά εκείνον εφόνευσαν και τον άγιον Κνωσού Νεόφυτον, τον Χερρονήσου Ιωακείμ, τον Σητείας Ζαχαρίαν και τον Διοπόλεως Καλλίνικον, δέκα και επτά Ιερείς και πέντε αγιορείτας πατέρας εκ της Ιεράς Μονής Βατοπεδίου, προσκομίσαντας εις το Μέγα Κάστρον προς προσκύνησιν κατά της επιδημίας της πανώλους τίμια λείψανα και την αγίαν Ζώνην της Υπεραγίας Θεοτόκου. Επίσης εφόνευσαν ως τριακοσίους παρευρεθέντας Χριστιανούς, εν οις έτυχε και ο εν ιατροίς τα πρώτα φέρων Ιωάννης Λευθεραίος, ο και Λογοθέτης της Εκκλησίας Κρήτης. Εκείθεν είτα διασπαρέντες εις την πόλιν εδίωκον τους λοιπούς Χριστιανούς φονεύοντες ανηλεώς όσους απήντων εις τους δρόμους, οπού υπήντησαν και τον Επίσκοπον Λάμπης Ιερόθεον, και, φονεύσαντες αυτόν μετά του Διακόνου του, ώρμησαν και εις το οσπίτιον του Γεωργίου Παυλάκη, φονεύσαντες αυτόν και άλλους οκτώ του οσπιτίου του. Την επομένην εις το χωρίον Επάνω Φουρνή, ένθα η έδρα της Επισκοπής Πέτρας, ετυφεκίσθη ο αυτής Αρχιερεύς Ιωακείμ έξωθεν του ιερού ναού της Υπεραγίας Θεοτόκου.

**Τη αυτή ημέρα, μνήμη της Αγίας Μάρτυρος Αγριππίνης.**

**Στίχοι:**

Πλησθείσα δεινών τραυμάτων εκ τυμμάτων,

Πολλών μετέσχε στεμμάτων Αγριππίνα.

Αύτη η Αγία, γέννημα και θρέμμα της περιδόξου Ρώμης ην, εξ απαλών ονύχων, ώσπερ εν λειμώνι ρόδον εύοσμον , κατευωδιάζουσα πιστών τας καρδίας, και το δυσώδες των παθών αποδιώκουσα. Παρθενία γαρ και ανδρεία την ψυχήν ωραίσασα, και τω Θεώ νυμφευθείσα, θαρσαλέως και ανδρείως προς το μαρτύριον χωρεί, και δια τον έρωτα και την αγάπην του εαυτής νυμφίου Χριστού, πολλαίς βασάνοις εαυτήν εκδίδωσι. Ράβδοις ουν το σώμα τυπτομένη, τα οστά της ασεβείας συνέτριψε. Και του χιτώνος γυμνωθείσα, του εχθρού την γύμνωσιν εστηλίτευσε. Και δεσμοίς πεδηθείσα, και στρέβλαις καθυποδηθείσα, δια θείου τε Αγγέλου λυθείσα, πάσαν δυσέβειαν διέλυσεν. Όθεν και εν αυταίς ταις βασάνοις την εαυτής ψυχήν τω Θεώ παρατίθεται.

Βάσσα δε και Παύλα και Αγαθονίκη, λάθρα λαβούσαι το σώμα της Μάρτυρος από της Ρωμαίων πόλεως και τόπον εκ τόπου διαμείβουσαι και μακρά πελάγη την Σικελών επαρχίαν καταλαμβάνουσι, κακείσε τούτο διαναπαύουσιν. Επεί δε η Σικελών τούτο εδέξατο, παραυτίκα της ζοφώδους των δαιμόνων λυτρούται δεινότητος. Αγαρηνοί δε τολμήσαντες συλλήσαι το φρούριον του ταύτης ναού, απωλεία παντελεί παρεδόθησαν. Έκτοτε δε και μέχρι της σήμερον, λεπροί καθαρίζονται προσερχόμενοι πίστει, και λοιπή πάσα νόσος τη ταύτης πρεσβεία δραπετεύει.

**Τη αυτή ημέρα, μνήμη των Αγίων Μαρτύρων Αριστοκλέους πρεσβυτέρου, Δημητρίου διακόνου, και Αθανασίου αναγνώστου.**

**Τη αυτή ημέρα, μνήμη των Αγίων Μαρτύρων Ευστοχίου πρεσβυτέρου, Γαίου (η Γαϊανού) και των τέκνων αύτού Λολλίας (η Λουλώ), Πρόβης και Ουρβανού (η Ουρβασίου).**

**Τη αυτή ημέρα, μνήμη του Οσίου Πατρός ημών Βαρβάρου του Μυροβλύτου.**

**Στίχοι:**

Βάρβαρον ουχί, ευγενή δε δεικνύει,

η μυρόβλυσις εκ τάφου του σου Πάτερ.

Ταις αυτών πρεσβείαις, ο Θεός, ελέησον ημάς. Αμήν.

**Κανών πρώτος. Ωδή ζ´. Εν τη καμίνω.**

Δοκιμασθέντες, τυραννική μανία καρτερικώς, δόκιμον χρυσίον όντως, τη του Χριστού, Εκκλησία ανεδείχθητε, ω Νεομάρτυρες, το των πιστών πλουτίζοντες σύστημα.

Ηγλαϊσμένος, ιερωσύνης θεία περιβολή, και του μαρτυρίου χλαίνη, τη φωταυγεί, της Κνωσού ποιμήν Νεόφυτε, εν τη Εδέμ Χριστώ, τω βασιλεί της δόξης παρίστασαι.

Μαρτύρων κλέος, ο Χερρονήσου ώφθη Ιωακείμ, ζήλω ευσεβείας θείω, σφαγιασθείς, εν ναώ Μηνά του μάρτυρος, μεθ οὗ Χριστώ θερμώς, υπέρ ημών πρεσβεύει εκάστοτε.

**Θεοτοκίον.**

Ολβίω τόκω, την σωτηρίας πύλην Μήτερ αγνή, ήνοιξας ανθρώπων γένει, ως αγαθή· δια τούτό σοι κραυγάζομεν· χαίρε Θεόνυμφε, ευλογημένη άχραντε Δέσποινα.

**Κανών δεύτερος. Παίδες Εβραίων.**

Κρήτη γεραίρει εγκωμίοις, Νεομάρτυρες υμών τας αριστείας, και δοξάζει Χριστόν, τον Κύριον της δόξης, τον δι ἡμῶν παρέχοντα, τοις πιστοίς χαρίτων δόσεις.

Πρώτον καλώς τη προαιρέσει, εναθλήσαντες τω πόθω του Κυρίου, είτα ζέσει ψυχής, ως Μοναχοί γεννάδες, ηθλήσατε δι αἵματος, αγιάζοντες την Κρήτην.

Κλέα Μονής Βατοπεδίου, οι πεντάριθμοι υπάρχετε Πατέρες, συναυλίας λαμπράς, Μαρτύρων μετασχόντες, ως του Χριστού τον θάνατον, μιμησάμενοι προθύμως.

**Θεοτοκίον.**

Ύμνοις αεί σε ευφημούμεν, Θεονύμφευτε Μαρία Θεοτόκε, δια σου γαρ Θεός, επιφανείς εν κόσμω, του πτώματος ανέστησεν, του Αδάμ τους απογόνους.

**Κανών πρώτος. Ωδή η´. Λυτρωτά του παντός.**

Νικηταί ευκλεείς ανεδείχθητε, των τυράννων το θράσος πατήσαντες, και τω ποιμνίω κρείττονα, εδωρήσασθε νίκην, θανατωθέντες, ως Χριστού μιμηταί Αρχιποίμενος.

Καλλινίκως την σην επεσφράγισας, πολιτείαν φωστήρ Διοπόλεως, Καλλίνικε μακάριε, τω Κυρίω ο θύτης, τερπνή θυσία, προσαχθείς δι ἐνδόξου αθλήσεως.

Υμνωδίαις πιστώς ευφημούμέν σε, Ζαχαρία Σητείας αγλάϊσμα, προθύμως ότι τέθηκας, την αγίαν ψυχήν σου, υπέρ της ποίμνης, ως ποιμήν αληθώς φιλοπρόβατος.

**Θεοτοκίον.**

Ρυπωθέντα πολλοίς παραπτώμασι, κάθαρόν με Παρθένε αμόλυντε, σης χάριτος τω ύδατι, ίνα πίστει βοώ σοι· χαίρε Μήτερ, της αθλίας ψυχής μου διάσωσμα.

**Κανών δεύτερος. Οι θεορρήμονες Παίδες.**

Τους ευκλεείς Αθλοφόρους εν Ιεράρχαις, τους της Κρητών Εκκλησίας, αναφανέντας προπύργια, ευφημήσωμεν πάντες, Χριστόν μεγαλύνοντες.

Ιωακείμ Χερρονήσου καλώς προέστης, και των Μαρτύρων της δόξης, περιφανώς εκοινώνησας, μεθ ὧν πάσιν εξαίτει, ημίν θείον έλεος.

Ταών Επισκόπων χορείαν την πανολβίαν, των πάλαι δέκα Μαρτύρων, τους ισαρίθμους τιμήσωμεν, ως αυτούς νέους πρέσβεις, πλουτούντες προς Κύριον.

**Θεοτοκίον.**

Ουρανομήκης εδείχθης Παρθένε κλίμαξ, δι ἧς κατέβη ο Λόγος, μετά σαρκός ως ηυδόκησε, εκλυτρούμενος κόσμον, πικράς παραβάσεως.

**Κανών πρώτος. Ωδή θ . Λίθος αχειρότμητος.**

Ίαμα εγένετο όντως, υμών το αίμα Αθλοφόροι, τοις χειμαζομένοις αθλίως, πικράς δουλείας, εν αλγεινή κακώσει, διο επαγαλλόμενοι, υμάς εν ύμνοις μακαρίζομεν.

Λύσαντες ασέληνον νύκτα, Αγαρηνών της κακουργίας, ως υιοί φωτός και ημέρας, αναδειχθέντες, του μαρτυρίου άθλοις, αεί Κρητών πυρσεύετε, την κληρουχίαν Νεομάρτυρες.

Όπλον απροσμάχητον σχόντες, πίστιν Χριστού ω Αθλοφόροι, φοβεροί εχθροίς τοις απίστοις, του μαρτυρίου, τη συμπλοκή γενναίως, εδείχθητε και ώφθητε, των ευσεβών πύργοι νεόδμητοι.

**Θεοτοκίον.**

Ύμνοις σε γεραίρομεν πίστει, την ανωτέραν των Αγγέλων, χαίρε ασιγήτως βοώντες, αγνή Παρθένε, του Θεού Λόγου Μήτερ· ημάς ουν πάντας λύτρωσαι, εκ πάσης θλίψεως ως εύσπλαγχνος.

**Καών δεύτερος. Εξέστη επί τούτω.**

Ποιμένες εκλογάδος της μυστικής, της λαμπράς Κρητονήσου υπάρχοντες, τη φυλακή, θείας ποιμασίας ως αληθώς, την ποίμνην εφυλάξατε, εκ της κακουργίας των ασεβών, και χαίροντες θανάτου, εγεύσασθε πολύτλαι, υπέρ αυτής αγωνιζόμενοι.

Γεράσιμον τον Κρήτης οι ευσεβείς, συν αυτού τοις ενδόξοις συμμάρτυσι, τους εν ναώ, του μεγαλομάρτυρος του Χριστού, Μηνά στερρώς αθλήσαντας, στέψωμεν στεφάνοις υμνωδιών, αιτούμενοι εν πίστει, αυτών την προστασίαν, εν ταις του βίου περιστάσεσι.

Πρεσβεύετε απαύστως τω Λυτρωτή, τω υμάς αναδείξαντι Μάρτυρας, εν τω καιρώ, της δεινής δουλείας των ασεβών, ίνα ρυσθώμεν θλίψεων, θείοι Νεομάρτυρες και δεινών, φυλάττετε δε Κρήτην, αλώβητον εκ πάσης, επιβουλής τε και κακώσεως.

**Θεοτοκίον.**

Υπέραγνε Μαρία η του Χριστού, χρηματίσασα Μήτηρ αμόλυντος, συν τω Μηνά, τω της ευσεβείας τρισαριστεί, και τοις Νεάθλοις άπασι, Κρήτης τοις κλεΐσμασι τοις φαιδροίς, ικέτευε απαύστως, ίνα εύρωμεν χάριν, οι μεγαλύνοντες τον τόκον σου.

**Εξαποστειλάριον. Τοις Μαθηταίς συνέλθωμεν.**

Μαρτυρική λαμπόμενοι, Νεομάρτυρες αίγλη, εν ουρανοίς παρίστασθε, τω Ηλίω της δόξης, ώσπερ αστέρες μεγάλοι, τοις εν Κρήτη εκείθεν, την έλλαμψιν εκχέοντες, δαδουχίας χαρίτων, των μυστικών, της υπέρ κατάληψιν θείας δόξης· διο υμάς γεραίρομεν, οι πιστοί εγκωμίοις.

**Έτερον. Ο ουρανόν τοις άστροις.**

Της κληρουχίας του Τίτου, τους αρραγείς προασπιστάς, και των Μαρτύρων της δόξης, συγκληρονόμους εν Εδέμ, τους Νεομάρτυρας δεύτε, ανευφημήσωμεν πάντες.

**Θεοτοκίον.**

Συν τω μεγάλω απαύστως, Κυρίου μάρτυρι, Μηνά και τη αγνή Θεοτόκω, ω Νεομάρτυρες κλυτοί, υπέρ της ποίμνης εν Κρήτη, πρεσβεύετε τω Δεσπότη.

**Αίνοι. Ήχος δ´. Ως γενναίον εν Μάρτυσιν.**

Νυν η Κρήτης αγάλλεται, Εκκλησία και γάνυται, Ιεράρχαι ένδοξοι νεομάρτυρες· την γην αυτής γαρ φοινίξαντες, αιμάτων τοις ρεύμασιν, εδοξάσατε Χριστόν, ως ποιμένες πανσέβαστοι, και το φρόνημα, του λαού ενισχύσατε ενθέως, των εχθρών του αντιστήναι, ταις πολλαπλαίς επιθέσεσι.

Ιερέων υμνήσωμεν, θεοσύλλεκτον φάλαγγα, της Τριάδος χάριτι χρηματίσασαν, υπερκοσμίων ελλάμψεων, σεπτόν ενδιαίτημα, και αγώνων ευαγών, θαυμαστόν καλλιέρημα, τους αθλήσαντας, εν εσχάτοις τοις χρόνοις υπέρ φύσιν, και αισχύναντας απιστών, το επαιρόμενον φρόνημα.

Μοναχοί ουρανόφρονες, αρετήν οι ασκούμενοι, εν πολέμω ώφθησαν γενναιότατοι, και των βαρβάρων υπήνεγκαν, στερρώς την ωμότητα, και ενήθλησαν καλώς· διο άπαντες έτυχον, παρατάξεως, των νεάθλων Κυρίου Αθλοφόρων, ως σοφή καθηγεσία, αγωνιστών των της πίστεως.

Μοναχαί αγγελόβιοι, εξασκούσαι πανόλβιον, βιοτήν ησύχιον ουρανόφρονα, νυν συν ημίν επαγάλλονται, ως πίστει αράμεναι, μαρτυρίου τον σταυρόν δι αὐτοῦ γαρ εγένοντο, παρατάξεως, των μυρίοις παθήμασι Μαρτύρων, κοινωνοί πορφυροχρόων, εν τοις εσχάτοις τοις έτεσι.

**Δόξα. Ήχος πλ. α´.**

Ευφραίνου εν Κυρίω, η εν Κρήτη Εκκλησία, ότι χάριτι Κυρίου, γεωργούς και ποιμένας αμφιδεξίους κατέχεις, θείων προσταγμάτων την τρίβον ασφαλώς τους βαδίσαντας, και τον μαρτυρίου δίαυλον, φρονήματι ανδρικώ εκτελέσαντας, Ιεραρχών την δεκάριθμον φάλαγγα, Ιερέων συλλόγους, Μοναχών συστάδας, Οσίων γυναικών χορείας, και τιμίων προκρίτων, τον ένθουν σύλλογον. Ούτός εστιν ο πανάριστος θίασος, των ενδόξων Νεομαρτύρων, εν οις μεγαλυνομένη, Πνεύματος μεθέξει, βασιλείω πορφυρωθείσα στολή, τω Κυρίω βόησον: πολυέλεε Κύριε, πρεσβείαις των ευκλεών σου θεραπόντων, εν τη πέτρα της πίστεως στερέωσόν με, και σώζε τον λαόν μου, ως μόνος εν ελέει ανείκαστος.

**Και νυν. Θεοτοκίον.**

Εκ παντοίων κινδύνων τους δούλους σου φύλαττε, ευλογημένη Θεοτόκε, ίνα σε δοξάζωμεν, την ελπίδα των ψυχών ημών.

**Δοξολογία Μεγάλη και Απόλυσις.**

**ΕΙΣ ΤΗΝ ΛΕΙΤΟΥΡΓΙΑΝ**

**Τα Τυπικά, οι Μακαρισμοί, και εκ του Κανόνος του Αγίου η γ και στ Ωδή. Απόστολον και Ευαγγέλιον ζητεί τη Ι Φεβρουαρίου.**

**Κοινωνικόν: Εις μνημόσυνον αιώνιον έσται δίκαιος. Αλληλούϊα.**

**Μεγαλυνάριον.**

Δεύτε ευφημήσωμεν οι πιστοί, Επισκόπους θείους, Ιερέας και Μοναστάς, και συν τούτοις πάντας, πιστούς τε ιδιώτας, τους εν υστέροις χρόνοις, πίστιν τρανώσαντας.

Χαίροις Επισκόπων νεοφαής, λαμπάς μαρτυρίου, Ιερέων πυρσοφαής, και αζύγων χαίροις, πανέντιμος χορεία, την Κρήτην η κοσμούσα, χρόαις του αίματος.

**Δίστιχον.**

Κύριλλος ανύμνησε συν Ευαγγέλω,

Φάλαγγα την ένδοξον Νεομαρτύρων.

**ΑΠΟΛΥΤΙΚΙΑ ΕΙΣ ΕΚΑΣΤΟΝ ΤΩΝ ΝΕΟΜΑΡΤΥΡΩΝ**

**Αγίου Γερασίμου Μητροπολίτου Κρήτης.**

**Ηχος α´. Της ερήμου πολίτης.**

Του εν Κρήτη ποιμνίου, ανεδείχθης υπέρμαχος, ως χριστομιμήτω εμπρέψας, ποιμασία Γεράσιμε, και ήθλησας στερρώς υπέρ αυτού, την μήνιν των εχθρών καθυποστάς: δια τούτο θεία γέρα παρά Θεού, απέλαβες φερωνύμως. Δόξα τω σε δοξάσαντι Χριστώ, δόξα τω σε καταστέψαντι, δόξα τω μαρτυρίου σε αυγαίς, καταλαμπρύναντι.

**Αγίου Νεοφύτου Κνωσού Επισκόπου.**

**Ήχος γ´. Θείας πίστεως.**

Θείας πίστεως, τη γεωργία, νέον ήνθησας, εν τοις εσχάτοις, ευσεβείας φυτόν ω Νεόφυτε, καρποφορίαν καλήν προβαλόμενος, του μαρτυρίου ημίν την ευπρέπειαν.

Όθεν πρέσβευε, Χριστώ τω Θεώ δωρήσασθαι, πταισμάτων ιλασμόν ημίν και έλεος.

**Αγίου Ιωακείμ Χερρονήσου Επισκοπού.**

**Ηχος δ´. Ταχύ προκατάλαβε.**

Χριστώ εφεπόμενος, τη καθαρά σου ζωή, αυτού αναδέδειξαι, πανευκλεής μιμητής, Μαρτύρων εν αίματι: συ γαρ εχθρών μη πτήξας, το μετέωρον θράσος, ήθλησας Χερρονήσου, τον λαόν εφαγνίζων. Διο Ιωακείμ σε, ύμνοις γεραίρομεν.

**Αγίου Ιεροθέου Λάμπης Επισκοπού.**

**Ήχος γ´. Την ωραιότητα.**

Καταλαμπόμενος, φωτί της χάριτος, ως μέγας ήλιος, τω μαρτυρίω σου, εν της δουλείας τω καιρώ, ανέτειλας εκ της Λάμπης: συ γαρ Ιερόθεε, φερωνύμως εβίωσας,

και Χριστώ πανίερον, προσενήνεξαι σφάγιον, χερσί των ασεβών ως αρνίον, σφαγιασθείς ζωής τω πόθω.

**Αγίου Ζαχαρίου Σητείας Επισκόπου.**

**Ηχος πλ. α´. Τον συνάναρχον Λόγον.**

Ιεράρχης υπάρχων θεοειδέστατος, ιερωσύνης την χλαίναν, τοις των αιμάτων κρουνοίς, επορφύρωσας τυθείς αμνός ως άκακος, και προσεχώρησας λαμπρώς, προς την ανέσπερον ζωήν, υπέρ ημών ικετεύων, Χριστόν αεί Ζαχαρία, Σητείας κλέος αναφαίρετον.

**Έτερον. Ευαγγέλου ιερέως.**

Τον στερρόν Νεομάρτυρα ευφημήσωμεν, τον Ζαχαρίαν Σητείας και Ιεράρχην σεπτόν: ανδρικώς γαρ τον εχθρόν κατετροπώσατο. Πάντας συν τούτω εκτενώς, Μοναστών συναθλητών υμνήσωμεν την πλειάδα, ως της Τριάδος γαρ μύσται, υπέρ ημών αεί πρεσβεύουσι.

**Μεγαλυνάριον.**

Χαίροις Νεομάρτυς του Ιησού, Ιεράρχα θείε, και Αζύγων υπογραμμός, συν αυτοίς θυσία: Θεώ γαρ προσηνέχθης, ω Ζαχαρία όντως, Σητείας καύχημα.

**Αγίου Ιωακείμ Πέτρας Επισκόπου.**

**Ήχος α´. Της ερήμου πολίτης.**

Εκ Φουρνής ανεφύης, ώσπερ κρίνον πανεύοσμον, ω Ιωακείμ Ιεράρχα, Νεοάθλων το καύχημα, και πάντων κατευφραίνεις τας ψυχάς, αθλήσεως ενδόξου ταις οδμαίς, ο ποιμάνας την της Πέτρας Επισκοπήν, σοφία και σωφροσύνη. Δόξα τω σε βραβεύσαντι Χριστώ, δόξα τω σε θαυμαστώσαντι, δόξα τω εν εσχάτοις τοις καιροίς, σε αγιάσαντι.

**Μεγαλυνάριον.**

Χαίροις η της Πέτρας πυρσοφαής, λαμπάς μαρτυρίου, εξαστράπτουσα εκ Φουρνής, δι' ης κατευθύνεις, πιστών τας διανοίας, Ιωακείμ παμμάκαρ, προς όρμον άκλυστον.

**Αγίου Γερασίμου Ρεθύμνης Επισκόπου.**

**Ήχος α´. Της ερήμου πολίτης.**

Εν Κυρίω υπάρχων, αρεταίς σου ελεύθερος, χαίρων της ειρκτής τας κακώσεις, καθυπέστης Γεράσιμε, και ήθλησας αγχόνη καρτερώς, Ρεθύμνης του λαού υπερμαχών, δια τούτο εκομίσω στέφος διπλούν, ως Μάρτυς και Ιεράρχης. Δόξα τω σε δοξάσαντι Χριστώ, δόξα τω σε θαυμαστώσαντι, δόξα τω δωρησαμένω σε ημίν, γέρας και καύχημα.

**Αγίου Καλλινίκου Κυδωνίας Επισκόπου. Ηχ. δ´. Ταχύ προκατάλαβε.**

Ιερώνυμον ήνυσας, δι ἀρετῆς βιοτήν, και νίκην Καλλίνικε, κατά βαρβάρων ετ εχθρών, λαμπράν επετέλεσας· συ γαρ αυτών κακία, εν ειρκτή ενεκλείσθης, ένθα Μαρτύρων χαίρων, υπεδέξω το στέφος· διο σε ευφημούμεν, Θεόν μεγαλύνοντες.

**Μεγαλυνάριον.**

Χαίροις Κυδωνίας θείος ποιμήν, Καλλίνικε πάτερ, ο αθλήσας καρτερικώς, εν χρόνοις δουλείας, τυράννων αλλοπίστων, ειρκτής εγκαρτερήσας, στερρώς την κάκωσιν.

**Αγίου Μελχισεδέκ της Κισάμου Επισκόπου.**

**Ήχος γ´. Θείας πίστεως.**

Θείου Πνεύματος, τη βακτηρία, ποιμαινόμενος, ποιμήν εδείχθης, Μελχισεδέκ της Κισάμου ουράνιος, και δι ἀγχόνης τελέσας τον δρόμον σου, τους ουρανούς κατοικίαν κεκλήρωσαι. Όθεν πρέσβευε, Χριστώ τω Θεώ πανένδοξε, δωρήσασθαι ημίν το μέγα έλεος.

**Αγίου Καλλινίκου Διοπόλεως Επισκόπου.**

**Ηχ. πλ. α´. Την ωραιότητα.**

Εκμιμησάμενος, ως πλήρης πίστεως, Μηνάν τον ένδοξον, μεγαλομάρτυρα, εν τω σεπτώ ναώ αυτού, ενήθλησας στερροψύχως, και ροαίς αιμάτων σου, Εκκλησίας εποίκιλας, εν εσχάτοις έτεσι, τον χιτώνα Καλλίνικε, διο σε κατά χρέος γεραίρει, επιτελούσά σου την μνήμην.

**Κοινόν των Αγίων Νεοφύτου Κνωσού και Χερρονήσου Ιωακείμ, ως εκ της κώμης Μοχού καταγομένων.**

**Ήχος α´. Της ερήμου πολίτης.**

Του Μοχού θείους γόνους, εν ωδαίς μεγαλύνωμεν, τον Ιωακείμ Χερρονήσου, και Κνωσού τε Νεόφυτον, προσήχθησαν γαρ ούτοι τω Χριστώ, ως σφάγια εξόχως ιερά, υπομείναντες ως άσαρκοι την σφαγήν, μανία εχθρών απίστων. Δόξα τω ενισχύσαντι αυτούς, δόξα τω στεφανώσαντι, δόξα τω δοξασθέντι τοις αυτών, εσχάτως αίμασι.

**Μεγαλυνάριον.**

Δίφωτος λυχνία μαρτυρική, ώφθη εν εσχάτοις, ο Νεόφυτος της Κνωσού, συν τω Χερρονήσου Ιωακείμ τω θείω, αμφότεροι εκ κώμης, Μοχού εκφύσαντες.

**Η/Υ ΠΗΓΗ:**

**voutsinasilias.blogspot.gr**

**http://voutsinasilias.blogspot.gr/search?updated-max=2010-06-26T18:36:00%2B03:00&max-results=7&start=2&by-date=false**